**Γλυκιά μου Ελλάδα**

Άρματ' αν σου λείπουν και κανόνια

σου περσεύει η πίστη κι η καρδιά.

Τρεις χιλιάδες ένδοξα όλα χρόνια

τη χρυσή σου αγιάζουν λευτεριά.

Κι είναι κάθε χρόνος, κάθ’ αιώνας,

ένα στέφος άυλο, ένας στρατός.

Άνισος στα σίδερα ο αγώνας

άνισος και στα όπλα του φωτός.

Με τ’ αστραφτερό σου οπλίσου δίκιο,

χτύπησε τη βία θαρρετή.

Κάλλιο να’ χεις θάνατο αντρίκειο,

παρά να ζεις δίχως αρετή.

Μα, γλυκιά μου Ελλάδα, δεν πεθαίνεις,

όπως δεν επέθανες ποτέ.

Ζεις αιώνια κι όλους ανασταίνεις,

όταν ξαναλές “Μολών λαβέ”.